b'\n_START_ARTICLE_\nKaitrin\xc4\x97 lemput\xc4\x97\n_START_PARAGRAPH_\nKaitinamoji lempa, kaitinamoji lemput\xc4\x97\xc2\xa0\xe2\x80\x93 \xc4\xaftaisas, dirbtin\xc4\x97s \xc5\xa1viesos \xc5\xa1altinis, da\xc5\xbenai naudojamas nam\xc5\xb3 apyvokoje. \xc5\xa0vies\xc4\x85 skleid\xc5\xbeia \xc4\xafkait\xc4\x99s volframo si\xc5\xablelis, kur\xc4\xaf iki auk\xc5\xa1tos temperat\xc5\xabros \xc4\xafkaitina juo tekanti elektros srov\xc4\x97. Oro deguonis greitai suardyt\xc5\xb3 tiek \xc4\xafkaitus\xc4\xaf si\xc5\xablel\xc4\xaf, tod\xc4\x97l \xc5\xa1is apgaubiamas stikliniu gaubtu, kuriame da\xc5\xbeniausiai esti vakuumas arba praretintos inertin\xc4\x97s dujos. Dujos slopina si\xc5\xablelio metalo garavim\xc4\x85, tod\xc4\x97l tokia lemput\xc4\x97 tarnauja ilgiau. Geros 100 vat\xc5\xb3 galios kaitinamosios lempos efektyvumas siekia 15\xe2\x80\x9320 lumen\xc5\xb3 vatui, bet pigesni\xc5\xb3 variant\xc5\xb3 gali b\xc5\xabti ir ma\xc5\xbeesnis.\n_START_SECTION_\nPrivalumai\n_START_PARAGRAPH_\n\xc5\xa0ios lempos gaminamos \xc4\xafvairioms maitinimo \xc4\xaftampoms, nuo 1,5 iki apie 300 volt\xc5\xb3. Jas paprasta reguliuoti, pigu pagaminti, ta pati lemput\xc4\x97 tinka tiek pastoviai, tiek ir kintamajai srovei. Lemput\xc4\x99 nesunku \xc4\xaf\xc5\xbeiebti, tam netrukdo nei per auk\xc5\xa1ta, nei per \xc5\xbeema aplinkos temperat\xc5\xabra. Sudau\xc5\xbeytos lemput\xc4\x97s komponentai n\xc4\x97ra pavojingi sveikatai. Geros kokyb\xc4\x97s lempos \xc5\xa1viesoje matomos spalvos beveik nesiskiria nuo matom\xc5\xb3 saul\xc4\x97s \xc5\xa1viesoje.\n_START_SECTION_\nTr\xc5\xabkumai\n_START_PARAGRAPH_\n\xc5\xa0ios lempos naudoja daugiausiai elektros energijos ir yra pa\xc4\x8dios neekonomi\xc5\xa1kiausios i\xc5\xa1 vis\xc5\xb3, nes ap\xc5\xa1vietimui naudoja vos apie 20 proc. (kai kur mini 2 procentus) sunaudojamos elektros energijos. Jas pama\xc5\xbeu kei\xc4\x8dia ekonomi\xc5\xa1kesni \xc5\xa1viesos \xc5\xa1altiniai. Daugelis valstybi\xc5\xb3 rimtai svarsto galimyb\xc4\x99 u\xc5\xbedrausti kaitinam\xc5\xb3j\xc5\xb3 lemp\xc5\xb3 pardavim\xc4\x85.\n_START_SECTION_\nIstorija\n_START_PARAGRAPH_\nPirm\xc4\x85sias kaitinam\xc4\x85sias lempas apie 1840\xc2\xa0m. pagamino angl\xc5\xb3 mokslininkas Warren de la Rue. Jose buvo naudojamas platinos si\xc5\xablelis. Lemput\xc4\x97s \xc5\xa1viet\xc4\x97, ta\xc4\x8diau d\xc4\x97l didel\xc4\x97s platinos kainos pla\xc4\x8diam naudojimui tinkamos nebuvo. Kur\xc4\xaf laik\xc4\x85 naudojo lemputes su anglies strypeliu vietoje platinos._NEWLINE_Ilg\xc4\x85 laik\xc4\x85 kaitinamosios lempos tiko tik palyginus neauk\xc5\xa1toms maitinimo \xc4\xaftampoms, nes pakankamai plon\xc4\x85 volframo si\xc5\xablel\xc4\xaf pagaminti pavyko tik apie 1910\xc2\xa0m. 1912-13\xc2\xa0m. pagaminta dujin\xc4\x97 kaitrin\xc4\x97 lemput\xc4\x97 su azoto ir inertin\xc4\x97mis dujomis bei si\xc5\xableliu i\xc5\xa1 volframo._NEWLINE_Pirmosios elektros lemput\xc4\x97s Lietuvoje \xc4\xaf\xc5\xbeiebtos Rietave 1892\xc2\xa0m. per Velykas.'